DÔVODOVÁ SPRÁVA

Podľa článku 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.

Poľsko listom, ktorý Komisia zaevidovala 18. februára 2022, požiadalo o predĺženie platnosti výnimky z článku 26 ods. 1 písm. a) a článku 168 smernice o DPH, aby mohlo i) naďalej obmedzovať na 50 % právo na odpočet DPH na vstupe z nákupu, nadobudnutia v rámci Spoločenstva, dovozu, prenajatia a lízingu motorových vozidiel, ktoré sa nepoužívajú výlučne na podnikateľské účely, a z výdavkov súvisiacich s týmito vozidlami a ii) nepovažovať za poskytovanie služieb za protihodnotu používanie vozidiel, na ktoré sa vzťahuje uvedené obmedzenie práva na odpočet DPH na vstupe, zdaniteľnou osobou alebo jej zamestnancami na iné účely ako na podnikateľskú činnosť vykonávanú danou zdaniteľnou osobou.

V súlade s článkom 395 ods. 2 smernice o DPH Komisia listom z 15. marca 2022 informovala o žiadosti predloženej Poľskom ostatné členské štáty. Listom zo 16. marca 2022 Komisia oznámila Poľsku, že má všetky informácie, ktoré pokladá za potrebné na posúdenie žiadosti.

1.KONTEXT NÁVRHU

•Dôvody a ciele návrhu

Vykonávanie kontrol s cieľom určiť, do akej miery sa vozidlá používajú na obchodné účely a na iné účely (najmä na súkromné účely nesúvisiace s podnikaním), by spôsobovalo značné ťažkosti a predstavovalo záťaž pre daňové orgány aj zdaniteľné osoby a mohlo by pre obe strany viesť k časovo náročným a nákladným sporom. V praxi je niekedy dokonca nemožné overiť skutočné rozdelenie používania vozidiel. Môže to viesť k podvodom alebo pokusom o podvod v oblasti DPH (napríklad v podobe nespoľahlivého vedenia záznamov) a následne k zníženiu daňových príjmov. Vzhľadom na počet vozidiel používaných na zmiešané účely by daňové úniky mohli byť značné. Okrem toho v Poľsku prevládajú malé spoločnosti s nízkym obratom (tzv. mikropodniky), často spoločnosti s jediným spoločníkom alebo spoločnosti zamestnávajúce len niekoľko pracovníkov. Často ide o rodinné podniky. V takýchto malých podnikoch často neexistuje jasné oddelenie majetku spoločnosti od súkromného majetku osôb vykonávajúcich podnikateľskú činnosť. V takýchto prípadoch je rozlišovanie medzi používaním motorových vozidiel na súkromné a na podnikateľské účely mimoriadne zložité a vyžadovalo by si neúmerne vysoké výdavky vrátane tých, ktoré vyplývajú z potreby viesť podrobnú dokumentáciu. Uplatňovanie požadovaných osobitných opatrení vedie k zníženiu administratívnej záťaže a nákladov pre podnikateľov. Zdaniteľné osoby nemusia plniť množstvo zaťažujúcich dokumentačných a oznamovacích povinností (napr. potreba uchovávať a oznamovať daňovej správe tzv. kilometrické údaje, t. j. podrobný zoznam kilometrov najazdených v súvislosti s vykonávanou podnikateľskou činnosťou), ktoré by neraz mohli predstavovať neprimeranú administratívnu záťaž. Podniky sú vo všeobecnosti za pravidlá odpočtu vyplývajúce z požadovanej výnimky. Opatrenia prijaté na základe vykonávacieho rozhodnutia 2013/805/EÚ sa považujú za úspešný kompromis medzi prijatými pravidlami a nákladným, časovo náročným a neefektívnym vedením záznamov preukazujúcich skutočné používanie vozidiel na podnikateľskú činnosť. Priaznivý postoj k zjednodušeniam vyplývajúcim z výnimky zo všeobecných pravidiel možno doložiť skutočnosťou, že zdaniteľné osoby takéto pravidlá prijali v prípade takmer 90 % používaných vozidiel.

Z týchto dôvodov Poľská republika uplatňuje výnimku z článku 26 ods. 1 písm. a) a článku 168 smernice o DPH od 1. apríla 2014. Platnosť uvedených osobitných opatrení bola predĺžená do 31. decembra 2019 vykonávacím rozhodnutím Rady (EÚ) 2016/1837 a potom do 31. decembra 2022 a vykonávacím rozhodnutím Rady (EÚ) 2019/1594.

Vzhľadom na priaznivý vplyv osobitného opatrenia na administratívnu záťaž daňovníkov a rovnako aj daňových orgánov sa navrhuje, aby sa predĺženie súčasného odchyľujúceho sa opatrenia povolilo. Povolenie by malo byť platné na ďalšie obmedzené obdobie, t. j. do 31. decembra 2025, aby bolo možné preskúmať nevyhnutnosť a účinnosť odchyľujúceho sa opatrenia a pomer rozdelenia medzi použitím na podnikateľské a na iné ako podnikateľské účely, na ktorom sa zakladá. Prípadnú žiadosť o predĺženie platnosti by mala sprevádzať správa zahŕňajúca preskúmanie uplatňovaného percentuálneho podielu, ktorá by sa mala zaslať Komisii do 31. marca 2025.

•Súlad s existujúcimi ustanoveniami v tejto oblasti politiky

Podobné výnimky v súvislosti s právom na odpočet boli udelené aj iným členským štátom. V článku 176 smernice o DPH sa stanovuje, že Rada určuje, pri ktorých výdavkoch nevzniká právo na odpočet DPH. Dovtedy členským štátom oprávňuje zachovať výnimky, ktoré sa uplatňovali podľa vnútroštátnych právnych predpisov k 1. januáru 1979. Na základe toho existuje celý rad ustanovení o zachovaní status quo, ktorými sa obmedzuje právo na odpočet DPH v spojitosti s firemnými motorovými vozidlami. Predchádzajúce iniciatívy, ktorými sa mali stanoviť pravidlá na to, ktoré kategórie výdavkov môžu byť predmetom obmedzenia práva na odpočet dane, zlyhali. Kým tieto pravidlá nebudú harmonizované na úrovni EÚ, výnimky ako táto sa považujú za primerané. Navrhované opatrenia sú preto v súlade s ustanoveniami smernice o DPH.

•Súlad s ostatnými politikami Únie